
	      ÁFORM UM LAGASETNINGU
          – sbr. samþykkt ríkisstjórnar frá 10. mars 2017, 1.-4. gr.

	Málsheiti og nr.
	Frumvarp til laga um brottfall ýmissa laga á sviði fjármálamarkaðar (úrelt lög) / FJR22110047
	Ráðuneyti /verkefnisstjóri
	Fjármála- og efnahagsráðuneyti / Gunnlaugur Helgason
	Innleiðing EES-gerðar?
	☐ Já
☒ Nei

	Dags.
	23. október 2023 


	A. Úrlausnarefni

	Forsaga máls og tilefni
Ýmsir lagabálkar á sviði fjármálamarkaðar hafa lokið hlutverki sínu án þess að hafa verið formlega felldir á brott.
Hvert er úrlausnarefnið?
Að fella brott lög á sviði fjármálamarkaðar sem ekki hafa þýðingu lengur. Úrelt lagaákvæði sem gegna ekki lengur tilætluðu hlutverki tilheyra réttarsögunni og geta valdið óvissu í lagaframkvæmd
Að hvaða marki duga gildandi lög og reglur ekki til?
Viðkomandi lagabálkar eiga ekki lengur við, ýmist sökum breyttra aðstæðna, vegna þess að hlutverk þeirra var afmarkað í tíma eða sökum þess að fyrirhugaðar ráðstafanir komu ekki til framkvæmda. Að óbreyttu standa þeir áfram í lagasafninu að þarflausu.

	B. Markmið 

	Stefna hins opinbera á viðkomandi málefnasviði/málaflokki
Brottfall úreltra laga samræmist markmiðum stjórnvalda um skýra og aðgengilega löggjöf.
Markmið sem að er stefnt með lagasetningu í ljósi úrlausnarefnis og stefnu stjórnvalda
Með fyrirhuguðu frumvarpi er stefnt að því að löggjöf sem ekki hefur þýðingu lengur verði felld á brott. Með því er stuðlað að betra samræmi og auknu gagnsæi um gildandi rétt.

	C. Leiðir

	Ekkert aðhafst - hvaða afleiðingar hefði það? 
Lagabálkarnir stæðu að þarflausu áfram í lagasafninu.
Önnur úrræði en lagasetning sem metin hafa verið
Að því er suma lagabálkana varðar hefur verið gripið til þess ráðs að birta þá ekki í vefútgáfu lagasafnsins heldur vísa til birtingar í eldri útgáfum lagasafnsins á prenti. Slíkar ráðstafanir breyta þó ekki formlegri stöðu lagabálkanna, sem einungis verða felldir á brott með lögum.
Mögulegar leiðir við lagasetningu
Annars vegar að fella brott viðkomandi lagabálka í safnlögum (bandormi), hins vegar að leggja fram stakt frumvarp um brottfall hvers og eins lagabálks.

	D. Hvaða leið er áformuð og hvers vegna?

	Stutt lýsing á þeirri leið sem áformuð er og rökstuðningur fyrir henni
Fyrirhugað frumvarp er í formi safnlaga sem ná til nokkurra kafla lagasafnsins. Einkum er um að ræða lög sem tóku til tiltekinna ráðstafana sem nú er lokið. Skilvirkara er að fella lagabálkana á brott með samþykkt eins frumvarp heldur en að leggja fram stakt frumvarp um brottfall hvers og eins lagabálks.
Af sambærilegum málum sem felldu brott úrelta lagabálka má nefna (a) frumvarp viðskiptaráðherra 1988 um brottfall ýmissa laga á sviði viðskiptamála, (b) frumvarp iðnaðarráðherra 1989 um afnám ýmissa laga um iðnaðar- og orkumál, (c) frumvarp menntamálaráðherra 1989 um brottfall laga á sviði menntamála, (d) frumvarp forsætisráðherra 1990 um brottfall laga og lagaákvæða, (e) frumvarp mennta- og menningarmálaráðherra 2011 um brottfall ýmissa laga á sviði fræðslumála, (f) frumvarp fjármála- og efnahagsráðherra 2020 um brottfall ýmissa laga og (g) frumvarp samgöngu- og sveitarstjórnarráðherra 2021 um brottfall ýmissa laga.
Helstu fyrirhuguðu breytingar á gildandi lögum og reglum, hvort heldur bætt er við eða fellt brott 
Áformað er að fella brott eftirfarandi lög. Lögin eru flokkuð eftir köflum í lagasafninu.
Kafli 11.e. Verðlagsmál og efnahagsráðstafanir: 
Lög um heimild til að staðfesta breytingar á eignarhlut ríkisins í Íslandsbanka hf., Arion banka hf. og NBI hf., nr. 138/2009: Lögin heimiluðu ráðherra að staðfesta breytingar á eignarhlut ríkisins í Íslandsbanka hf., Arion banka hf. og NBI hf. við skilanefndir Glitnis banka hf., Kaupþings banka hf. og Landsbanka Íslands hf. í tengslum við samninga sem gerðir höfðu verið um uppgjör vegna yfirtekinna eigna og skulda í kjölfar ákvarðana Fjármálaeftirlitsins frá október 2008 á grundvelli laga um heimild til fjárveitingar úr ríkissjóði vegna sérstakra aðstæðna á fjármálamarkaði, nr. 125/2008. Uppgjörum við Glitni banka hf., Kaupþing banka hf. og Landsbanka Íslands hf. er nú lokið og skilanefndir þeirra hafa látið af störfum.

Kafli 11.f. Ríkisábyrgðir: 
Lög um heimild til fjárhagslegrar fyrirgreiðslu úr ríkissjóði í tengslum við málshöfðun fyrir erlendum dómstólum vegna íþyngjandi stjórnvaldsákvarðana erlendra stjórnvalda á tímabilinu 1. október til 1. desember 2008, nr. 172/2008: Lögunum var ætlað að gera ríkinu kleift að veita fjárhagslega fyrirgreiðslu til að standa undir kostnaði við málshöfðum fyrir erlendum dómstólum vegna ákvarðana breskra stjórnvalda frá október 2008 sem vörðuðu Landsbanka Íslands hf. og Kaupþing banka hf. Fjármálaráðherra skrifaði undir samning við Kaupþing banka hf. um stuðning við slíka málshöfðum í apríl 2009[footnoteRef:2] og með fjáraukalögum fyrir árið 2009, nr. 150/2009, var samþykkt 120 millj. kr. fjárveiting vegna þessa. Ekki varð þó úr málshöfðun á grundvelli laganna.

Kafli 13.b. Einstakar tegundir skatta og gjalda: 
Lög um stöðugleikaskatt, nr. 60/2015: Lögin kváðu á um álagningu skatts 15. apríl 2016 á lögaðila sem áður störfuðu sem viðskiptabankar eða sparisjóðir og voru í slitameðferð eða höfðu lokið slitameðferð af tilgreindum ástæðum. Aðilar sem luku slitameðferð með staðfestum nauðasamningi fyrir 15. mars 2016 voru þó undanþegnir skattlagningunni. Viðkomandi lögaðilar luku slitameðferð með staðfestum nauðasamningi fyrir 15. mars 2016 og greiddu því ekki skattinn.[footnoteRef:3]

Kafli 25.c. Lífeyris- og eftirlaunaréttindi: 
Lög um sameiningu Lífeyrissjóðs barnakennara og Lífeyrissjóðs starfsmanna ríkisins, nr. 93/1980: Lögin kváðu á um að Lífeyrissjóður barnakennara skyldi sameinaður Lífeyrissjóði starfsmanna ríkisins. Sameiningin kom til framkvæmdar árið 1980.[footnoteRef:4]
Lög um að leggja niður Lífeyrissjóð ljósmæðra, nr. 18/1992: Lögin kváðu á um brottfall laga um Lífeyrissjóð ljósmæðra, nr. 86/1938, og um að allar skuldbindingar sem á lífeyrissjóðnum hvíldu féllu á ríkissjóð. Þær ráðstafanir eru komnar til framkvæmdar. Brottfall laganna hnikar ekki yfirfærslu skuldbindinga lífeyrissjóðsins til ríkissjóðs.
Lög um brottfall laga um Lífeyrissjóð hjúkrunarfræðinga og niðurlagningu Eftirlaunasjóðs starfsmanna Útvegsbanka Íslands, nr. 35/2017: Lögin kváðu annars vegar á um að lög um Lífeyrissjóð hjúkrunarfræðinga, nr. 2/1997, skyldu felld brott og sjóðurinn sameinaður B-deild Lífeyrissjóðs starfsmanna ríkisins. Hins vegar var mælt fyrir um að Eftirlaunasjóður starfsmanna Útvegsbanka Íslands skyldi lagður niður og að ríkissjóður greiddi réttindi samkvæmt samþykktum sjóðsins. Þær ráðstafanir eru komnar til framkvæmdar. Brottfall laganna hnikar ekki ráðstöfununum.
Lög um brottfall laga um Lífeyrissjóð bænda, nr. 12/1999, með síðari breytingum, nr. 42/2018: Lögin felldu brott lög um Lífeyrissjóð bænda, nr. 12/1999, og kváðu á um að frá 1. desember 2018 skyldi hann starfa á grundvelli laga um skyldutryggingu lífeyrisréttinda og starfsemi lífeyrissjóða, nr. 129/1997, og samþykkta er fyrir sjóðinn giltu. Stjórn sjóðsins skyldi eigi síðar en 1. október 2018 aðlaga samþykktir sjóðsins ákvæðum laga nr. 129/1997. Kveðið var á um að útgjöld vegna lífeyrisgreiðslna sem féllu á sjóðinn vegna áunninna réttinda sjóðfélaga sem fæddir væru 1914 eða fyrr eða maka þeirra skyldu greidd úr ríkissjóði. Ráðstafanir samkvæmt lögunum eru þegar gengnar í gegn. Brottfall laganna hnikar ekki yfirfærslu skuldbindinga til ríkissjóðs.

Kafli 29.a. Seðlabanki, fjármálafyrirtæki og verðbréfaviðskipti: 
Lög um viðauka við lög nr. 115 7. nóvember 1941, um Búnaðarbanka Íslands, nr. 31/1954: Lögin höfðu að geyma ákvæði um veðdeild Búnaðarbanka Íslands. Lög um Búnaðarbanka Íslands, nr. 115/1941, eru nú brott fallin og bankinn er ekki lengur starfandi.
Lög um nefnd til að kanna viðskipti Útvegsbanka Íslands og Hafskips hf., nr. 119/1985: Lögin kváðu á um skipun nefndar til að kanna viðskipti Útvegsbanka Íslands og Hafskips hf. Nefndin skilaði ráðherra skýrslu sinni í nóvember 1986 og lauk þar með störfum sínum.[footnoteRef:5]
Lög um yfirtöku ríkisviðskiptabanka á eignum og skuldum Söfnunarsjóðs Íslands, nr. 31/1986: Söfnunarsjóði Íslands var komið á fót með samnefndum lögum nr. 2/1888 undir lok 19. aldar. Hann starfaði á ábyrgð landssjóðs og var ætlað að taka við innlánum og veita lán gegn veði í fasteignum. Samkvæmt lögum nr. 31/1986 skyldi Söfnunarsjóði Íslands slitið og eignir hans og skuldir færðar til ríkisviðskiptabanka. Sjóðnum var í kjölfarið slitið og hann var afskráður 1989.
Lög um stofnun hlutafélagsbanka um Útvegsbanka Íslands, nr. 7/1987: Samkvæmt lögunum skyldi Útvegsbanka Íslands breytt úr ríkisviðskiptabanka í hlutafélag. Það gekk í gegn 1987. Útvegsbanki Íslands hf. sameinaðist þremur öðrum bönkum undir nafni Íslandsbanka hf. 1990. Útvegsbanki Íslands hf. var afskráður í kjölfarið sama ár.
Lög um stofnun hlutafélaga um Landsbanka Íslands og Búnaðarbanka Íslands, nr. 50/1997: Samkvæmt lögunum skyldi Landsbanka Íslands og Búnaðarbanka Íslands breytt úr ríkisviðskiptabönkum í hlutafélög. Það gekk í gegn 1998. Með síðari breytingum á lögunum var veitt heimild til að selja hluti ríkissjóðs í bönkunum og var það gert í áföngum næstu ár á eftir.

Kafli 29.b. Ýmsar lánastofnanir: 
Lög um afnám laga nr. 70 1. júlí 1985, um Framkvæmdasjóð Íslands, með síðari breytingum, nr. 146/1998: Lögin felldu brott lög um Framkvæmdasjóð Íslands, nr. 70/1985 og kváðu á um að ríkissjóður tæki yfir eignir og skuldir framkvæmdasjóðsins. Framkvæmdasjóður Íslands var sjóður í eigu og á ábyrgð ríkisins. Hlutverk hans var að hafa milligöngu um lántökur fyrir fjárfestingarlánasjóði og aðra sambærilega aðila. Brottfall laga nr. 146/1998 hnikar ekki yfirfærslu eigna og skuldbindinga framkvæmdasjóðsins til ríkissjóðs sem er þegar gengin í gegn.

Kafli 29.c. Alþjóðlegar lána- og fjármálastofnanir: 
Lög sem heimiluðu framlög til Alþjóðabankans eða Alþjóðagjaldeyrissjóðsins eða breytingar á stofnskrá Alþjóðagjaldeyrissjóðsins: Lögin hafa öll lokið hlutverki sínu. Nú er mælt fyrir um framlög til Alþjóðagjaldeyrissjóðsins og Alþjóðabankans í 6. gr. fjárlaga þegar við á. 
Lög um heimild til hækkunar kvóta hjá Alþjóðagjaldeyrissjóðnum, nr. 53/1965: Lögin heimiluðu ríkisstjórninni að semja um hækkun á kvóta Íslands hjá Alþjóðagjaldeyrissjóðnum í 15 milljónir dollara og fólu Seðlabanka Íslands að leggja fram það fé sem þyrfti vegna hækkunarinnar.
Lög um heimild fyrir ríkisstjórnina til að staðfesta fyrir Íslands hönd breytingar á og viðauka við stofnskrá Alþjóðagjaldeyrissjóðsins, nr. 82/1968: Lögin heimiluðu ríkisstjórninni að staðfesta breytingar á og viðauka við stofnskrá Alþjóðagjaldeyrissjóðsins og að eiga hlutdeild að sérstökum yfirdráttarreikningi hjá sjóðnum. Með breytingunum var meðal annars komið á fót sérstökum dráttarréttindum. Þau eru reikningseining sem að byggist á gengi helstu gjaldmiðla í milliríkjaviðskiptum.
Lög um heimild til hækkunar kvóta og framlags Íslands við Alþjóðagjaldeyrissjóðinn og Alþjóðabankann, nr. 28/1970: Lögin heimiluðu ríkisstjórninni að semja um hækkun á kvóta Íslands hjá Alþjóðagjaldeyrissjóðnum í 23 milljónir dollara og fólu Seðlabanka Íslands að leggja fram það fé sem þyrfti vegna hækkunarinnar. Lögin heimiluðu ríkisstjórninni einnig að semja um hækkun á framlagi Íslands hjá Alþjóðabankanum í 18,4 milljónir dollara og að taka lán í Seðlabankanum til að standa straum af hækkun framlagsins.
Lög um heimild til hækkunar framlags Íslands til Alþjóðagjaldeyrissjóðsins og Alþjóðabankans, nr. 7/1977: Lögin heimiluðu ríkisstjórninni að semja um hækkun á kvóta Íslands hjá Alþjóðagjaldeyrissjóðnum í 29 milljónir sérstakra dráttarréttinda og fólu Seðlabanka Íslands að leggja fram það fé sem þyrfti vegna hækkunarinnar. Lögin heimiluðu ríkisstjórninni einnig að semja um hækkun á framlagi Íslands til Alþjóðabankans í 22,2 milljónir dollara.
Lög um heimild fyrir ríkisstjórnina til að staðfesta fyrir Íslands hönd breytinga á og viðauka við stofnskrá Alþjóðagjaldeyrissjóðsins, nr. 15/1977: Lögin heimiluðu ríkisstjórninni að staðfesta breytingar á og viðauka við stofnskrá Alþjóðagjaldeyrissjóðsins. Með breytingunum var staðfest fráhvarf frá gulltengdu fastgengisfyrirkomulagi áranna eftir stríð.
Lög um heimild til hækkunar framlags Íslands til Alþjóðagjaldeyrissjóðsins, nr. 38/1979: Lögin heimiluðu ríkisstjórninni að semja um hækkun á kvóta Íslands hjá Alþjóðagjaldeyrissjóðnum í 43,5 milljónir sérstakra dráttarréttinda og fólu Seðlabanka Íslands að leggja fram það fé sem þyrfti vegna hækkunarinnar.
Lög um heimild til hækkunar á hlutafé Íslands í Alþjóðabankanum, nr. 32/1982: Lögin heimiluðu ríkisstjórninni að semja um hækkun á hlutafé Íslands í Alþjóðabankanum í allt að 68 milljónir dollara.
Lög um heimild til hækkunar á kvóta Íslands hjá Alþjóðagjaldeyrissjóðnum, nr. 68/1983: Lögin heimiluðu ríkisstjórninni að hækka kvóta Íslands hjá Alþjóðagjaldeyrissjóðnum í 59,6 milljónir sérstakra dráttarréttinda og fólu Seðlabanka Íslands að leggja fram það fé sem þyrfti til hækkunarinnar.
Lög um heimild til hækkunar á hlutafé Íslands í Alþjóðabankanum, nr. 27/1988: Lögin heimiluðu ríkisstjórninni að semja um hækkun á hlutafé Íslands í Alþjóðabankanum í 125,8 milljónir dollara.
Lög um heimild til hækkunar á kvóta Íslands hjá Alþjóðagjaldeyrissjóðnum, nr. 103/1990: Lögin heimiluðu ríkisstjórninni að semja um hækkun á kvóta Íslands hjá Alþjóðagjaldeyrissjóðnum í 85,3 milljónir sérstakra dráttarréttinda og fólu Seðlabanka Íslands að leggja fram það fé sem þyrfti til hækkunarinnar.
Lög um heimild fyrir ríkisstjórnina til að staðfesta fyrir Íslands hönd breytingar á og viðauka við stofnskrá Alþjóðagjaldeyrissjóðsins, nr. 104/1990: Lögin heimiluðu ríkisstjórninni að staðfesta breytingar á og viðauka við stofnskrá Alþjóðagjaldeyrissjóðsins. Breytingin á stofnskránni heimilaði sjóðnum að svipta aðildarríki sem bryti gegn ákvæðum stofnskrárinnar tímabundið atkvæðisrétti.
Lög um heimild til hækkunar á kvóta Íslands hjá Alþjóðagjaldeyrissjóðnum, nr. 128/1998: Lögin heimiluðu ríkisstjórninni að semja um hækkun á kvóta Íslands hjá Alþjóðagjaldeyrissjóðnum í 117,7 milljónir sérstakra dráttarréttinda og fólu Seðlabanka Íslands að leggja fram það fé sem þyrfti til hækkunarinnar.
Lög um heimild fyrir ríkisstjórnina til að staðfesta fyrir Íslands hönd breytingar á og viðauka við stofnskrá Alþjóðagjaldeyrissjóðsins, nr. 129/1998: Lögin heimiluðu ríkisstjórninni að staðfesta breytingar á og viðauka við stofnskrá Alþjóðagjaldeyrissjóðsins. Breytingin heimilaði úthlutun 21,4 milljarða sérstakra dráttarréttinda.
Lög um heimild fyrir ríkisstjórnina til að staðfesta fyrir Íslands hönd breytingar á og viðauka við stofnskrá Alþjóðagjaldeyrissjóðsins, nr. 5/2011: Lögin heimiluðu ríkisstjórninni að staðfesta breytingar á og viðauka við stofnskrá Alþjóðagjaldeyrissjóðsins. Reglum um kvóta og atkvæðavægi var breytt til að auka hlut ríkja með ört vaxandi eða lítil hagkerfi.
Lög um heimild fyrir ríkisstjórnina til að samþykkja hækkun á kvóta Íslands hjá Alþjóðagjaldeyrissjóðnum og til að staðfesta fyrir Íslands hönd breytingar á stofnskrá sjóðsins, nr. 5/2012: Lögin heimiluðu ríkisstjórninni að semja um hækkun á kvóta Íslands hjá Alþjóðagjaldeyrissjóðnum í 321,8 milljónir sérstakra dráttarréttinda og fólu Seðlabanka Íslands að leggja fram það fé sem þyrfti til hækkunarinnar. Jafnframt var ríkisstjórninni heimilað að samþykkja breytingar á stofnskrá sjóðsins. Með þeim var skipan framkvæmdastjórnar sjóðsins breytt.

Lög sem heimiluðu framlög til Norræna fjárfestingarbankans og kváðu á um stofnun norræna sjóða: Lögin hafa öll lokið hlutverki sínu. Nú er mælt fyrir um framlög til Norræna fjárfestingarbankans í 6. gr. fjárlaga þegar við á. Ábyrgð og útlánarammi vegna fjárfestingarlána utan Norðurlanda var felldur niður með breytingum á samþykktum bankans sem tóku gildi 2021. 
Lög um norrænan tækni- og iðnþróunarsjóð, nr. 54/1973: Lögin heimiluðu ríkisstjórninni að staðfesta samning um stofnun norræns tækni- og iðnþróunarsjóðs. Sjóðurinn rann saman við Norrænu prófunarstofuna í byrjun árs 2004 til að mynda Norrænu nýsköpunarmiðstöðina.[footnoteRef:6]
Lög um ábyrgð vegna norrænna fjárfestingalána til verkefna, nr. 77/1982: Með lögunum var samþykkt að ríkissjóður tæki á sig ábyrgð á hluta Íslands, allt að 2,83 milljónum sérstakra dráttarréttinda, gangvart Norræna fjárfestingarbankanum vegna fjárfestingarlána og ábyrgða til verkefna.
Lög um heimild fyrir ríkisstjórnina til að auka hlutafé Íslands í Norræna fjárfestingarbankanum, nr. 70/1983: Lögin heimiluðu ríkisstjórninni að auka hlutafé Íslands í Norræna fjárfestingarbankanum um 4,4 milljónir sérstakra dráttarréttinda og leggja fram 10% þeirrar fjárhæðar.
Lög um ábyrgð vegna norrænna fjárfestingarlána til verkefna, nr. 69/1986: Lögin heimiluðu ríkisstjórninni að ábyrgjast hluta Íslands, allt að 5,35 milljónum sérstakra dráttarréttinda, gagnvart Norræna fjárfestingarbankanum vegna fjárfestingarlána og ábyrgða til verkefna utan Norðurlanda.
Lög um heimild fyrir ríkisstjórnina til að auka hlutafé Íslands í Norræna fjárfestingarbankanum, nr. 93/1987: Lögin heimiluðu ríkisstjórninni að auka hlutafé Íslands í Norræna fjárfestingarbankanum um 7,2 milljónir sérstakra dráttarréttinda og leggja fram 7,5% þeirrar fjárhæðar.
Lög um ábyrgð gagnvart Norræna fjárfestingarbankanum, nr. 127/1990: Lögin heimiluðu ríkisstjórninni að ábyrgjast hluta Íslands, allt að 8,05 milljónum sérstakra dráttarréttinda, gagnvart Norræna fjárfestingarbankanum vegna fjárfestingarlána og fjárfestingarábyrgða til verkefna utan Norðurlanda.
Lög um heimild fyrir ríkisstjórnina til þess að auka hlutafé Íslands í Norræna fjárfestingarbankanum og að staðfesta breytingar á samþykktum bankans, nr. 85/1993: Lögin heimiluðu ríkisstjórninni að samþykkja aukningu á hlutafé Norræna fjárfestingarbankans í 2,4 milljarða sérstakra dráttarréttinda og að auka hlutafé Íslands í bankanum um 7,2 milljónir sérstakra dráttarréttinda og leggja fram allt að jafnvirði 243 þúsunda evrópskra mynteininga.[footnoteRef:7] Jafnframt heimiluðu þau ríkisstjórninni að samþykkja breytingar á samþykktum bankans vegna lánafyrirgreiðslu til Eystrasaltsríkja og að takast á hendur ábyrgðir í því sambandi að fjárhæð allt að jafnvirði 300 þúsunda evrópskra mynteininga. Þá heimiluðu þau ríkisstjórninni að samþykkja breytingar á samþykktum bankans til að bankinn gæti framvegis miðað reikningshald sitt við evrópsku mynteininguna.
Lög um ábyrgð á norrænum fjárfestingarlánum til verkefna utan Norðurlanda, nr. 142/1994: Lögin heimiluðu ríkisstjórninni að ábyrgjast hluta Íslands, að fjárhæð allt að 16.139 þúsundum evrópskra mynteininga, gagnvart Norræna fjárfestingarbankanum vegna fjárfestingarlána og fjárfestingarábyrgða til verkefna utan Norðurlanda og að ganga frá samningi við Norræna fjárfestingarbankann um slíka ábyrgð.
Lög um auknar ábyrgðir vegna norrænnar fjárfestingaráætlunar fyrir Eystrasaltsríkin 1996–1999 og nýs lánaflokks í Norræna fjárfestingarbankanum til umhverfismála í grannhéruðum Norðurlandanna, nr. 162/1996: Lögin heimiluðu ríkisstjórninni að ábyrgjast hluta Íslands, að fjárhæð allt að 330 þúsundum evrópskra mynteininga, gagnvart Norræna fjárfestingarbankanum vegna fjárfestingarlána og fjárfestingarábyrgða í tengslum við norræna fjárfestingaráætlun fyrir Eystrasaltsríkin. Jafnframt heimiluðu þau ríkisstjórninni að ábyrgjast hlut Íslands, að fjárhæð allt að 1,1 milljón evrópskra mynteininga, gagnvart bankanum vegna lána til umhverfismála í grannhéruðum Norðurlandanna. Þá heimiluðu þau ríkisstjórninni að ganga frá samningi við Norræna fjárfestingarbankann um slíkar ábyrgðir og að staðfesta breytingar á samþykktum bankans vegna lána til umhverfismála í grannhéruðum Norðurlandanna.
Lög um heimild fyrir ríkisstjórnina til að auka hlutafé Íslands í Norræna fjárfestingarbankanum og hækka útlánaramma vegna norrænna fjárfestingarlána til verkefna utan Norðurlanda, nr. 164/1998: Lögin heimiluðu ríkisstjórninni að samþykkja aukningu á hlutafé Norræna fjárfestingarbankans um 1.191.445.142 evrópskar mynteiningar og að auka hlutafé Íslands í bankanum um 11.914.451 evrópska mynteiningu. Jafnframt heimiluðu þau ríkisstjórninni að samþykkja hækkun á útlánarömmum bankans vegna norrænna fjárfestingarlána til verkefna utan Norðurlanda í 3,3 milljarða evrópskra mynteininga. Þá heimiluðu þau ríkisstjórninni að samþykkja breytingar á samþykktum bankans vegna þessa.
Lög um auknar ábyrgðir vegna lánaflokks í Norræna fjárfestingarbankanum til umhverfismála í grannhéruðum Norðurlandanna, nr. 129/2002: Lögin heimiluðu fjármálaráðherra að ábyrgjast hluta Íslands vegna hækkunar útlánaramma Norræna fjárfestingarbankans til umhverfismála í grannhéruðum Norðurlandanna þannig að heildarábyrgð ríkissjóðs vegna lánaflokksins næmi allt að 3,3 milljónum evra. Þá heimiluðu þau fjármálaráðherra að ganga frá samningi við bankann um slíka ábyrgð og staðfesta nauðsynlegar breytingar á samþykktum bankans vegna hækkunarinnar.
Lög um hækkun útlánaramma Norræna fjárfestingarbankans vegna norrænna fjárfestingarlána til verkefna utan Norðurlanda (PIL), nr. 31/2004: Lögin heimiluðu fjármálaráðherra að samþykkja hækkun útlánaramma Norræna fjárfestingarbankans vegna norrænna fjárfestingarlána til verkefna utan Norðurlanda í fjóra milljarða evra. Jafnframt heimiluðu þau fjármálaráðherra að staðfesta nauðsynlegar breytingar á samþykktum bankans vegna hækkunarinnar.

Lög sem kváðu á um stofnun og framlög til evrópskra sjóða: 
Lög um heimild handa ríkisstjórninni til ráðstafana vegna aðildar Íslands að Gjaldeyrissamningi Evrópu, nr. 34/1959: Lögin heimiluðu ríkisstjórninni að leggja fram eina milljón Bandaríkjadollara sem stofnframlag í Evrópusjóðinn og að taka lán vegna aðildar Íslands að Gjaldeyrissamningi Evrópu. Gjaldeyrissamningur Evrópu var lagður af 1972.[footnoteRef:8]
Lög um heimild fyrir ríkisstjórnina til aðildar að Iðnþróunarsjóði fyrir Portúgal, nr. 61/1976: Lögin heimiluðu ríkisstjórninni að gerast aðili fyrir Íslands hönd að Iðnþróunarsjóði fyrir Portúgal og að leggja sjóðnum til jafnvirði 846.045 sérstakra dráttarréttinda á næstu fimm árum. Sjóðnum var slitið 2002.[footnoteRef:9] 
Lög um hlut Íslands í stofnfé Endurreisnar- og þróunarbanka Evrópu, nr. 126/1990: Lögin heimiluðu ríkisstjórninni að greiða og ábyrgjast fjárhæðir þær er leiddu af stofnfjárskuldbindingum Íslands í Endurreisnar- og þróunarbanka Evrópu.

Kafli 36.e. Húsnæðislán: 
Lög um heimild til að fresta greiðslum vegna verðtryggðra íbúðalána, nr. 81/1983: Lögin heimiluðu ríkisstjórninni að ákveða að fengnum tillögum húsnæðismálastjórnar og Seðlabanka Íslands að fresta skyldi greiðslu á allt að 25% af samanlagðri fjárhæð afborgana, verðtryggingaþátta og vaxta verðtryggðra lána Byggingarsjóðs ríkisins og Byggingarsjóðs verkamanna og verðtryggðra íbúðalána banka og annarra lánastofnana, ef lántaki óskaði. Lögin tóku mið af aðstæðum 1983 og hafa lokið hlutverki sínu.
Lög um heimild til niðurfellingar eða endurgreiðslu stimpilgjalda af íbúðalánum, nr. 20/1984: Lögin heimiluðu fjármálaráðherra að fella niður eða endurgreiða stimpilgjald af skuldbreytingarlánum húsbyggjenda og íbúðakaupenda sem lánastofnanir kynnu að veita í samræmi við samkomulag þeirra við ríkisstjórnina og stjórnarsáttmála hennar frá 27. maí 1983. Lögin hafa lokið hlutverki sínu. 
Lög um leiðréttingu verðtryggðra fasteignaveðlána, nr. 35/2014: Lögin kváðu á um ráðstafanir til að lækka verðtryggð fasteignalán einstaklinga. Umsóknartímabil var til 1. september 2014 og var ráðstöfununum lokið í kjölfarið. Lögin hafa því lokið hlutverki sínu.

Kafli 37.d.2. Útgerð: 
Lög um Skuldaskilasjóð vélbátaeigenda, nr. 99/1935 og lög um viðauka við lög nr. 99 3. maí 1935, um Skuldaskilasjóð vélbátaeigenda, nr. 22/1939: Lögin kváðu á um stofnun Skuldaskilasjóðs vélbátaeigenda með ábyrgð ríkisins í sambandi við Fiskveiðasjóð Íslands. Sjóðurinn skyldi veita eigendum vélbáta hagstæð lán til að ná samningum um eftirgjöf skulda og breytingar á lánskjörum. Fiskveiðasjóður Íslands rann ásamt öðrum sjóðum inn í Fjárfestingarbanka atvinnulífsins hf. og Nýsköpunarsjóð atvinnulífsins samkvæmt samnefndum lögum nr. 60/1997 og 61/1997.

Kafli 45.b. Félög með takmarkaðri ábyrgð: 
Lög um Fjárfestingarfélag Íslands hf., nr. 46/1970: Lögin heimiluðu stofnun hlutafélags sem var ætlað að efla íslenskan atvinnurekstur og örva þátttöku í honum með því að fjárfesta í atvinnufyrirtækjum og veita þeim fjárhagslega fyrirgreiðslu og beita sér fyrir nýjungum í atvinnumálum. Fjárfestingarfélag Íslands hf. var stofnað á grundvelli laganna. Félagið var sameinað Féfangi hf. 1994. Féfang hf. var sameinað Íslandsbanka hf. 1995.[footnoteRef:10] Fjárfestingarfélag Íslands hf. er því ekki lengur til.
Lög um stofnun hlutafélags um Íslenska endurtryggingu, nr. 45/1993: Lögin kváðu á um stofnun hlutafélags til að taka við starfsemi Íslenskrar endurtryggingar í því skyni að greiða fyrir sölu á hlut ríkisins í rekstrinum. Það gekk í gegn 1993 og var hlutur ríkisins seldur einkaaðilum.[footnoteRef:11] Lögin hafa því lokið hlutverki sínu.
Lög um stofnun opinbers hlutafélags til að stuðla að endurskipulagningu rekstrarhæfra atvinnufyrirtækja, nr. 75/2009: Lögin kváðu á um stofnun opinbers hlutafélags til að stuðla að endurskipulagningu rekstrarhæfra atvinnufyrirtækja. Ekki kom til stofnunar hlutafélags á grundvelli laganna.

	E. Samræmi við stjórnarskrá og þjóðarétt – aðrar grundvallarspurningar

	Koma áformin inn á svið stjórnarskrár og þjóðréttarskuldbindinga? 
Nei.
Varða áformin ákvæði EES-samningsins um ríkisaðstoð, tæknilegar reglur um vöru og fjarþjónustu eða frelsi til að veita þjónustu? 
Nei.
Er önnur grundvallarlöggjöf sem taka þarf tillit til? 
Nei.

	F. Samráð

	Hverjir eru helstu hagsmunaaðilar? 
Áformin varða ekki tiltekna hagsmunaaðila umfram aðra. Almenningur hefur hagsmuni af því að úreltum lögum sé ekki haldið við í lagasafni.
Er skörun við stjórnarmálefni annarra ráðuneyta? 
Þau lög sem um ræðir heyra öll undir málefnasvið fjármála- og efnahagsráðuneytis skv. 4. gr. forsetaúrskurðar um skiptingu stjórnarmálefna milli ráðuneyta í Stjórnarráði Íslands, nr. 6/2022, að frátöldum lögum um norrænan tækni- og iðnþróunarsjóð, nr. 54/1973, sem heyra undir háskóla-, iðnaðar- og nýsköpunarráðuneytið.
Samráð sem þegar hefur farið fram
Fyrirhugað brottfall laga um norrænan tækni- og iðnþróunarsjóð, nr. 54/1973, var borið undir háskóla-, iðnaðar- og nýsköpunarráðuneytið sem gerði ekki athugasemdir við áformin.
Drög að áformaskjali og frummati á áhrifum voru send öðrum ráðuneytum til umsagnar 27. júní 2023. Engar athugasemdir bárust.
Fyrirhugað samráð 
Áformaskjal þetta og frummat á áhrifum verður birt í samráðsgátt stjórnvalda á vefnum Ísland.is og verða framkomnar umsagnir metnar að umsagnarfresti loknum. Jafnframt er ráðgert að birta drög að frumvarpi og endanlegt mat á áhrifum í samráðsgáttinni.

	G. Mat á áhrifum þeirrar leiðar sem áformuð er 

	Niðurstaða frummats á áhrifum, sbr. fylgiskjal
Fyrirhuguð lagasetning hefur ekki efnislega þýðingu. Hún er ekki talin hafa önnur áhrif en að gera lagasafnið aðgengilegra og fyrirbyggja óvissu um gildandi rétt.

	H. Næstu skref, innleiðing

	Hefur verið gerð verkefnisáætlun fyrir frumvarpssmíðina? 
Áformað er að birta drög að frumvarpi í samráðsgátt stjórnvalda á næstu mánuðum og leggja frumvarp fyrir Alþingi fyrir árslok 2023.
Hvernig verður staðið að innleiðingu löggjafar? Hvað má gera ráð fyrir að þeir sem verða fyrir áhrifum, opinberar stofnanir/hagsmunaaðilar/almenningur, þurfi langan tíma til undirbúnings/aðlögunar?
Lagasetningin er ekki talin kalla á undirbúning eða aðlögun né á sérstaka innleiðingu aðra en birtingu og brottfall viðkomandi laga úr lagasafninu.
Hvaða forsendur þurfa að vera fyrir hendi til að lagasetning beri árangur? 
Lagasetningin sem slík, og birting hennar og brottfall viðkomandi laga úr lagasafninu í kjölfarið, nægja til að ná markmiðum frumvarpsins.
Mælikvarðar á árangur og útkomu
Sjá H.3.
Hefur verið hugað að því að afla gagna til að meta árangur þegar þar að kemur?
Nei.

	I. Annað

	Nei.

	J. Fylgiskjöl

	Mat á áhrifum lagasetningar – Frummat, sbr. eyðublað

